DA Den Europæiske Unions Tidende L 260/21

KOMMISSIONENS BESLUTNING

af 4. oktober 2007

om beredskabsforanstaltninger vedrørende fiskevarer importeret fra Albanien og bestemt til konsum

(meddelt under nummer K(2007) 4482)

(EØS-relevant tekst)

(2007/642/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), og

ud fra følgende betragtninger:

(1) I overensstemmelse med forordning (EF) nr. 178/2002 skal der træffes alle nødvendige foranstaltninger, hvis det er åbenbart, at fødevarer importeret fra et tredjeland må formodes at udgøre en alvorlig risiko for menneskers sundhed, dyresundheden eller miljøet, og at denne risiko ikke kan styres på tilfredsstillende vis ved hjælp af de foranstaltninger, der træffes af den eller de berørte medlemsstater.

(2) I henhold til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (2) skal ledere af fødevarevirksomheder sikre, at grænseværdierne for histamin i fiskevarer ikke overskrides. Disse grænseværdier blev sammen med prøveudtagnings- og analysemetoderne fastsat ved Kommissionens forordning (EF) nr. 2073/2005 af 15. november 2005 om mikrobiologiske kriterier for fødevarer (3).

(3) Ved en EF-inspektion i Albanien blev det for nylig påvist, at de albanske myndigheders kapacitet til at foretage den nødvendige kontrol, herunder til at påvise histamin i fisk og fiskevarer, er begrænset.

(4) Et for højt indhold af histamin i fiskevarer udgør en alvorlig risiko for menneskers sundhed.

(5) Der bør vedtages foranstaltninger på fællesskabsplan for import af fiskevarer, som kan være forurenede, for at sikre effektiv og ensartet beskyttelse i alle medlemsstaterne.

(6) Importen til Fællesskabet af fiskevarer af fiskearter, der forbindes med store histaminmængder, bør kun tillades, hvis det kan påvises, at de har været underkastet systematisk kontrol på oprindelsesstedet med henblik på at kontrollere, om de overholder grænseværdierne for histamin i forordning (EF) nr. 2073/2005.

(7) Der bør dog gives midlertidig tilladelse til import af sendinger, som ikke er ledsaget af resultaterne af kontrol på oprindelsesstedet, forudsat at medlemsstaterne sikrer, at disse sendinger kontrolleres på passende vis ved ankomsten til Fællesskabets grænse med henblik på at kontrollere, om de overholder grænseværdierne for histamin i forordning (EF) nr. 2073/2005. Denne midlertidige tilladelse bør være begrænset til den tid, der er nødvendig til, at de albanske myndigheder kan opbygge deres egen kontrolkapacitet.

(8) Ved forordning (EF) nr. 178/2002 oprettedes systemet for hurtig varsling om fødevarer og foder, der bør anvendes til gensidig underretning som foreskrevet i artikel 22, stk. 2, i Rådets direktiv 97/78/EF (4). Desuden bør medlemsstaterne holde Kommissionen orienteret via periodiske rapporter med alle analyseresultater fra den offentlige kontrol, der er gennemført for sendinger af fiskevarer fra Albanien.

(9) Denne beslutning bør tages op til revision på baggrund af Albaniens garantier og på grundlag af resultaterne af medlemsstaternes undersøgelser.

(10) Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

Anvendelsesområde

Denne beslutning finder anvendelse på fiskevarer af fisk tilhørende familierne Scombridae, Clupeidae, Coryfenidae, Pomatomidae og Scombresosidae, der er importeret fra Albanien og bestemt til konsum.

Artikel 2

Analytiske undersøgelser til påvisning af histamin

1. Medlemsstaterne tillader kun import til Fællesskabet af de varer, der er anført i artikel 1, hvis de er ledsaget af resultaterne af en analytisk undersøgelse foretaget i Albanien eller af et udenlandsk akkrediteret laboratorium før forsendelsen, der viser, at grænseværdierne for histamin i forordning (EF) nr. 2073/2005 er overholdt. Disse undersøgelser skal foretages efter den prøveudtagnings- og analysemetode, der er omhandlet i forordning (EF) nr. 2073/2005.

2. Uanset stk. 1 tillader medlemsstaterne import af de varer, der er anført i artikel 1, og som ikke er ledsaget af resultaterne af den i stk. 1 omhandlede analytiske undersøgelse, forudsat at den importerende medlemsstat sikrer, at alle sendinger af de pågældende varer undersøges med henblik på at kontrollere, at de overholder grænseværdierne for histamin i forordning (EF) nr. 2073/2005. Disse undersøgelser skal foretages efter den prøveudtagnings- og analysemetode, der er omhandlet i forordning (EF) nr. 2073/2005. Den kompetente myndighed foretager officiel tilbageholdelse af den pågældende sending, indtil den har modtaget et tilfredsstillende resultat.

Artikel 3

Rapporter

Medlemsstaterne underretter straks Kommissionen, hvis det ved undersøgelser foretaget i henhold til artikel 2, stk. 2, påvises, at indholdet af histamin overskrider de grænseværdier, der er fastsat for fiskevarer i forordning (EF) nr. 2073/2005.

Medlemsstaterne indsender en rapport til Kommissionen om alle de undersøgelser, der er foretaget i henhold til artikel 2, stk. 2.

Medlemsstaterne anvender systemet for hurtig varsling om fødevarer og foder, der er oprettet ved forordning (EF) nr. 178/2002, til indsendelse af de pågældende oplysninger og rapporter.

Artikel 4

Afholdelse af udgifter

Alle udgifter i forbindelse med anvendelsen af denne beslutning afholdes af afsenderen, modtageren eller disses repræsentanter.

Artikel 5

Efterkommelse af denne beslutning

Medlemsstaterne underretter straks Kommissionen om de foranstaltninger, de træffer for at efterkomme denne beslutning.

Artikel 6

Anvendelsesperiode

Denne beslutning tages op til revision på baggrund af oplysningerne og garantierne fra de albanske myndigheder og om nødvendigt resultaterne af et EF-kontrolbesøg på stedet.

Artikel 7

Adressater

Denne beslutning er rettet til medlemsstaterne.

Udfærdiget i Bruxelles, den 4. oktober 2007. På Kommissionens vegne Markos KYPRIANOU Medlem af Kommissionen

(1) EFT L 31 af 1.2.2002, s. 1. Senest ændret ved Kommissionens forordning (EF) nr. 575/2006 (EUT L 100 af 8.4.2006, s. 3).

(2) EUT L 139 af 30.4.2004, s. 55. Berigtiget i EUT L 226 af 25.6.2004, s. 22. Senest ændret ved Rådets forordning (EF) nr. 1791/2006 (EUT L 363 af 20.12.2006, s. 1).

(3) EUT L 338 af 22.12.2005, s. 1.

(4) EFT L 24 af 30.1.1998, s. 9. Senest ændret ved direktiv 2006/104/EF (EUT L 363 af 20.12.2006, s. 352).